Man erken skuld 40 jaar ná kinders se moordLloyd Lee Welch Jr. in die Bedford County rondgaande hof tydens sy vonnisoplegging (12 September 2017). Foto: Lathan Goumas /News & Daily Advance via AP, Pool ŉ Man is Dinsdag gevonnis vir die moord op twee susters van Maryland in die VSA meer as 40 jaar nadat die jong meisies tydens ŉ inkopietog vermis geraak het. Lloyd Lee Welch Jr. (60) is in ŉ hof in Virginia twee vonnisse van 48 jaar tronkstraf elk opgelê vir die moord op Sheila Lyon (12) en Katherine Lyon (10). Sheila en Katherine het in Maart 1975 verdwyn nadat die twee sussies inkopies by ŉ plaaslike winkelsentrum, Wheaton Plaza, gaan doen het. Die susters se verdwyning het wyd opslae gemaak en die hele gemeenskap is met talle vrae gelaat oor wat met hulle gebeur het. Harry Geehreng, ŉ afgetrede polisiesersant wat destyds na die meisies gesoek het, het gesê dit het ŉ paar dae geneem vir die owerhede om te besef dat die meisies moontlik ontvoer is aangesien daar destyds baie min misdaad in die gebied voorgekom het. “Dit was gewoon ŉ onskuldige tyd en niemand het ooit die ergste gedink nie,” het Geehreng gesê. “Die idee dat ŉ vreemdeling met die twee klein dogtertjies sou laat vat het, was destyds byna onmoontlik om te glo. Mense was werklik geskok.” Speurders het in 2013 die saak heropen toe hulle op Welch gefokus het nadat hulle besef het sy foto stem ooreen met ŉ polisieskets wat gemaak is ná ŉ rooftog by Wheaton Plaza in 1977. Toe die meisies verdwyn het, was Welch ŉ 18-jarige werker by ŉ reisende mallemeule. Katherine (links) en Sheila Lyon. Foto’s: http://www.missingkids.org In onderhoude met die polisie in 2013 het Welch erken dat hy die dag van die Lyon-susters se verdwyning by die winkelsentrum was en dat hy glo hulle is “ontvoer, verkrag en verbrand”. Ná verdere ondersoeke deur die polisie is Welch twee jaar gelede van die moorde aangekla. Die polisie glo dat Welch die meisies se liggame op ŉ afgeleë berg in die Bedford-distrik in Virginia, waar sy familie grond besit, verbrand het. Die liggame is nooit gevind nie. Welch se verhoor sou Dinsdag begin het, maar die Washington Post berig die aansoek om ŉ verhoor is teruggetrek nadat hy aangedui het hy beplan om skuld op die aanklagte teen hom te erken. Welch, wat tans tronkstraf uitdien vir die seksuele aanranding van ŉ tienjarige dogtertjie, is ook tot nog 12 jaar tronkstraf gevonnis vir twee ander onverwante sake van seksuele aanranding.